ສານຕ່າວປີ້ນຄຳສັ່ງຂອງ ອອສເຕຣເລຍ ເພື່ອເນລະເທດ ດາລານັກກິລາເທັນນິສ ທ້າວ ໂນວັກ ໂຈໂກວິຈ
ທ້າວ ໂຈໂກວິຈ ໄດ້ຖືກປ່ອຍອອກຈາກການກັກຕົວ ແລະ ມີຄວາມເປັນໄປໄດ້ວ່າຈະຖືກອະນຸຍາດໃຫ້ປ້ອງກັນແຊັ້ມ Australian Open ຂອງລາວ. ລາວໄດ້ຊະນະການແຂ່ງຂັນນັ້ນ 9 ເທື່ອ. 
ນັກກິລາເທັນນິສ ອັນດັບນຶ່ງຂອງໂລກ ທ້າວ ໂນວັກ ໂຈໂກວິຈ ໄດ້ຊະນະຄະດີຂອງລາວ ຕໍ່ການເນລະເທດອອກຈາກ ອອສເຕຣເລຍ ຍ້ອນກົດລະບຽບການສັກຢາວັກຊີນ COVID-19 ທີ່ເຄັ່ງຄັດຂອງປະເທດດັ່ງກ່າວ ນັກຂ່າວວີໂອເອ ຟິລ ເມີເຊີ ມີລາຍງານຈາກນະຄອນ ຊິດນີ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານ ພວກແຟນຂອງທ້າວ ໂນວັກ ໂຈໂກວິຈ ໄດ້ສະເຫຼີມສະຫຼອງຢູ່ນອກໂຮງແຮມຄົນເຂົ້າເມືອງໃນນະ ຄອນ ແມລເບີນ ເມື່ອວັນຈັນວານນີ້, ບ່ອນທີ່ນັກກິລາຄົນດັ່ງກ່າວໄດ້ຖືກກັກຕົວ ຜູ້ພິພາກສາສານລັດຖະບານກາງ ທ່ານ ແອນໂທນີ ແຄລລີ ໄດ້ກ່າວວ່າການຕັດສິນໃຈຂອງລັດຖະບານ ອອສເຕຣເລຍ ເພື່ອຍົກເລີກວີຊາຂອງລາວແມ່ນ “ບໍ່ມີເຫດຜົນ ” ທ່ານໄດ້ກ່າວວ່າ ດາລານັກກິລາເທັນນິສຊາວ ເຊີເບຍ ດັ່ງກ່າວ ແມ່ນບໍ່ໄດ້ຖືກໃຫ້ເວລາພຽງພໍທີ່ຈະລົມກັບບັນດາຜູ້ຈັດການແຂ່ງຂັນ ຫຼື ທີ່ປຶກສາດ້ານກົດໝາຍຂອງລາວ ຫຼັງຈາກລາວໄດ້ຖືກກັກຕົວເມື່ອວັນພຸດທີ່ຜ່ານມາຢູ່ສະໜາມບິນ ແມລເບິນ, ເຊິ່ງແມ່ນການປະຕິບັດຕາມມາດຕະຖານສຳລັບຄົນຕ່າງປະເທດທີ່ບໍ່ແມ່ນ ປະຊາຊົນຖືກຕ້ອງກົດໝາຍ” ອີງຕາມກົດໝາຍ ອອສເຕຣເລຍ ລາວໄດ້ຂຶ້ນເຮືອບິນໄປ ອອສເຕຣເລຍ ໂດຍເຊື່ອວ່າ ລາວໄດ້ຮັບການຍົກເວັ້ນຈາກກົດລະບຽບການສັກຢາວັກຊີນ COVID-19 ຂອງປະເທດນັ້ນ, ເຊິ່ງໄດ້ກ່າວວ່າຄົນຕ່າງປະເທດທຸກຄົນທີ່ເຂົ້າໄປໃນປະເທດຕ້ອງໄດ້ສັກຢາຢ່າງຄົບຖ້ວນ ຫຼື ໄດ້ຮັບຂໍ້ຍົກເວັ້ນທາງການແພດ ທ້າວ ໂຈໂກວິຈ ໄດ້ກ່າວວ່າລາວໄດ້ຕິດໄວຣັສໂຄໂຣນາໃນເດືອນທັນວາແລ້ວນີ້, ເຊິ່ງໄດ້ເຮັດໃຫ້ລາວມີສິດ ທີ່ຈະຂໍສະໝັກການຍົກເວັ້ນ ແຕ່ແນວໃດກໍຕາມ, ບັນດາເຈົ້າໜ້າທີ່ເຂດຊາຍແດນຂອງ ອອສເຕຣເລຍ ໄດ້ກ່າວວ່າດາລານັກກິລາເທັນນິສດັ່ງກ່າວແມ່ນບໍ່ໄດ້ບັນລຸກົດລະບຽບຄົນເຂົ້າເມືອງ ແລະ ຈະຖືກເນລະເທດ ແຕ່ທະນາຍຄວາມຂອງລາວໄດ້ກ່າວຕໍ່ສານວ່າ ການຕັດສິນໃຈທີ່ຈະຖອນວີຊາຂອງລາວແມ່ນ “ຜິດກົດໝາຍ, ບໍ່ມີເຫດຜົນ ແລະ ບໍ່ມີເຫດຜົນຢ່າງຖືກຕ້ອງຕາມກົດໝາຍ ” ທະນາຍຄວາມຄົນເຂົ້າເມືອງ ທ່ານ ຈອນ ຟິນເລ ໄດ້ກ່າວຕໍ່ໂທລະພາບ ABC ຂອງ ອອສເຕຣເລຍ ວ່າມັນເປັນຄະດີທີ່ຍາກທີ່ລັດຖະບານຈະຊະນະ ທ່ານ ຟິນເລ ໄດ້ກ່າວວ່າ “ນີ້ແມ່ນຜົນອອກມາທີ່ຂ້າພະເຈົ້າໄດ້ຄາດໄວ້, ແມ່ນແລ້ວ, ທະນາຍຄວາມຂອງທ່ານ ໂຈໂກວິຈ ໄດ້ຕັ້ງຄະດີທີ່ໜ້າສົນໃຈຫຼາຍ ສິ່ງຫຼັກທີ່ສານເປັນຫ່ວງກໍແມ່ນຄວາມເປັນ ທຳ, ການສະແດງໃຫ້ເຫັນເຖິງຄວາມບໍ່ເປັນທຳຕໍ່ ທ່ານ ໂຈໂກວິຈ ກ່ຽວກັບ ວິທີທີ່ບັນດາເຈົ້າໜ້າ ທີ່ຢູ່ສະໜາມບິນ ແມລເບິນ ໄດ້ປະຕິບັດດ້ວຍເຂົາເຈົ້າເອງ ” ທ້າວ ໂຈໂກວິຈ ໄດ້ຖືກປ່ອຍອອກຈາກການກັກຕົວ ແລະ ມີຄວາມເປັນໄປໄດ້ວ່າຈະຖືກອະນຸຍາດໃຫ້ປ້ອງກັນແຊັ້ມ Australian Open ຂອງລາວ ລາວໄດ້ຊະນະການແຂ່ງຂັນນັ້ນ 9 ເທື່ອ ຖ້າລາວໄດ້ຊະນະການແຂ່ງຂັນຂອງປີນີ້ ລາວຈະກາຍເປັນແຊັ້ມ Grand Slam ປະເພດຊາຍທີ່ປະສົບຄວາມສຳເລັດທີ່ສຸດດ້ວຍ 21 ຄັ້ງ ແນວໃດກໍຕາມ, ລັດຖະມົນຕີຄົນເຂົ້າເມືອງຂອງ ອອສເຕຣເລຍ ທ່ານ ອາເລັກສ໌ ຮອກ ມີຄວາມສາມາດທີ່ຈະເຂົ້າແຊກແຊງອີກຄັ້ງ ແລະ ສັ່ງໃຫ້ເນລະ ເທດລາວ ພາຍໃຕ້ກົດໝາຍ ອອສເຕຣເລຍ, ລັດຖະມົນຕີດັ່ງກ່າວມີອຳນາດພິເສດ ແລະ ອິດສະຫຼະທີ່ຈະຍົກເລີກວີຊາ